**Linus Karl Heimer Omark** (s. 5. helmikuuta 1987 Ylitornio, Ruotsi) on ruotsalainen jääkiekkoilija, joka edustaa SHL-joukkue Luleå HF:ää. Pelipaikaltaan hän on vasen laitahyökkääjä. Etniseltä taustaltaan Omark on länsipohjalainen.

Ura
---

### Seuraura

Omarkin ensimmäinen seura oli Övertorneå HF. Hän siirtyi myöhemmin luulajalaisseura Luleå HF:n junioreihin ja kaudella 2005–2006 hän edusti seuraa ensimmäisen kerran aikuisten tasolla. Hän pelasi tuolla kaudella 19 Elitserien-ottelua, joissa hän teki yhden tehopisteen, maalisyötön. Suurimman osan kaudesta hän pelasi kuitenkin J20 SuperElit -juniorisarjassa. 

Kaudet 2006–2007, 2007–2008 ja 2008–2009 Omark pelasi kokonaan Elitserienissä. Kaudella 2007–2008 hän oli Luleån kolmanneksi paras pisteidentekijä Ľuboš Bartečkon ja Martin Chabadan jälkeen tehtyään 55:ssä runkosarjaottelussa 32 tehopistettä, 11 maalia ja 21 syöttöpistettä, ja kaudella 2008–2009 joukkueensa paras pistemies ja toiseksi paras maalintekijä Johan Harjun jälkeen tehtyään 53:ssa runkosarjaottelussa 55 tehopistettä, 23 maalia ja 32 syöttöpistettä. Elitserienin pistepörssissä hän sijoittui 2008–2009 kolmanneksi Per-Åge Skrøderin ja Fredrik Brembergin jälkeen. Hänet nimettiin kauden jälkeen Ruotsin jääkiekon tähdistökentälliseen.

Kauden 2009–2010 Omark pelasi venäläisseura HK Dinamo Moskovassa KHL-liigassa. Hän teki joukkueen kanssa sopimuksen huhtikuussa 2009.

Edmonton Oilers varasi Omarkin NHL:ään numerolla 97 kesän 2007 varaustilaisuuden neljännellä kierroksella. Huhtikuussa 2010 hän teki Oilersin kanssa kaksivuotisen tulokassopimuksen. Hän pelasi suurimman osan kaudesta 2010–2011 NHL:ssä, mutta osan myös farmijoukkue Oklahoma City Baronsissa AHL:ssä. Kausi 2011–2012 oli hänelle vaikea. Hän aloitti kauden NHL:ssä, mutta lähetettiin marraskuussa 2011 takaisin AHL:ään. Myöhemmin samassa kuussa hän mursi nilkkansa, minkä jälkeen joutui olemaan pelaamatta 12 viikkoa. Hän palasi jäille helmikuussa ja sai kutsun ylös NHL:ään maaliskuussa. Omark pelasi kauden aikana lopulta 14 ottelua NHL:ssä ja 18 AHL:ssä. 

Elokuussa 2012, kahden Pohjois-Amerikassa pelatun kauden jälkeen, Omark teki yksivuotisen sopimuksen sveitsiläisseura EV Zugin kanssa. Hän oli kaudella 2012–2013 Sveitsin pääsarjan NLA:n piste- ja syöttöpörssivoittaja tehtyään 48:ssa runkosarjaottelussa 69 tehopistettä, 17 maalia ja 52 syöttöpistettä. Elokuussa 2013 Omark palasi Edmonton Oilersiin yksivuotisella ja kaksisuuntaisella sopimuksella. Joulukuussa 2013 hän siirtyi kuitenkin Buffalo Sabresiin, joka antoi Oilersille vaihdossa kuudennen kierroksen varausvuoron. Ennen siirtymistä Sabresiin Omark oli pelannut kaudella 2013–2014 yhden ottelun NHL:ssä ja 28 AHL:ssä.

Buffalo Sabresissa Omark pelasi 13 ottelua ja sai kaksi syöttöpistettä. Helmikuussa 2014 Sabres oli lähettämässä hänet Rochester Americansiin AHL:ään, mutta Omark kieltäytyi farmikomennuksesta. Omarkin sopimus Sabresin kanssa purettiin ja hän pelasi kauden lopussa viisi runkosarja- ja kuusi pudotuspeliottelua kasvattajaseurassaan Luleå HF:ssä. Huhtikuussa 2014 hänen julkistettiin tehneen kaksivuotisen sopimuksen KHL:ään siirtyvän suomalaisseura Jokereiden kanssa.

Jokereissa Omark muodosti Petr Koukalin ja Steve Mosesin kanssa tehokkaan "Lokomo-ketjun". Kauden 2014–2015 aikana Omark keräsi tehot 16+30=46. Jokerit ja Omark purkivat sopimuksen yhteisymmärryksessä huhtikuun 2015 lopulla. Toukokuussa 2015 hänen julkistettiin tehneen kaksivuotisen sopimuksen KHL-seura Salavat Julajev Ufan kanssa. Elokuussa 2016 Omark jatkoi sopimusta Salavatin kanssa kevääseen 2018 saakka. Keväällä 2018 Omark teki kaksivuotisen jatkosopimuksen Salavat Julajevin kanssa. 

Keväällä 2020 varmistui, ettei Omark jatka Ufassa. Kesäkuussa 2020 Omark solmi kaksivuotisen sopimuksen NLA-seura Genève-Servetten kanssa.

Maajoukkueura
-------------

Omark pelasi ensimmäiset ottelunsa Ruotsin A-maajoukkueessa kaudella 2008–2009. Hän on pelannut neljät MM-kilpailut, joista hänellä on maailmanmestaruus 2017 ja pronssia 2009 ja 2010. Hän teki MM-kilpailuissa 2009 kymmenen tehopistettä, kaksi maalia ja kahdeksan syöttöpistettä, yhdeksässä ottelussa. Hän oli pronssia voittaneen joukkueen toiseksi paras pistemies Mattias Weinhandlin jälkeen. MM-kilpailuissa 2010, joissa Ruotsi voitti niin ikään pronssia, hän teki neljä tehopistettä, maalin ja kolme syöttöpistettä, yhdeksässä ottelussa. Hän on edustanut Ruotsia myös yksissä jääkiekon nuorten maailmanmestaruuskilpailuissa vuonna 2007.

Muuta
-----

Myös Omarkin isoveljet Urban ja Jörgen ovat jääkiekkoilijoita. Ruotsin entinen maajoukkuemaalivahti Daniel Henriksson on veljesten serkku.

Omarkin vanhemmat puhuvat jonkin verran suomea. Ylitornion-alueella puhuttavaa meänkieltä vanhemmat osaavat myös.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2005–2006 | Luleå HF | Elitserien | 19 | 0 | 1 | 1 | 10 | 3 | 0 | 0 | 0 | 0 |
| 2006–2007 | Luleå HF | Elitserien | 50 | 8 | 9 | 17 | 32 | 4 | 1 | 0 | 1 | 2 | JMM | 7 | 2 | 3 | 5 | 4 |
| 2007–2008 | Luleå HF | Elitserien | 55 | 11 | 21 | 32 | 46 | – | – | – | – | – |
| 2008–2009 | Luleå HF | Elitserien | 53 | 23 | 32 | 55 | 66 | 5 | 0 | 5 | 5 | 4 | MM | 9 | 2 | 8 | 10 | 14 |
| 2009–2010 | Dinamo Moskova | KHL | 56 | 20 | 16 | 36 | 34 | 4 | 0 | 0 | 0 | 4 | MM | 9 | 1 | 3 | 4 | 8 |
| 2010–2011 | Edmonton Oilers | NHL | 51 | 5 | 22 | 27 | 26 | – | – | – | – | – |
|  | Oklahoma City Barons | AHL | 28 | 14 | 17 | 31 | 32 | 6 | 1 | 2 | 3 | 4 |
| 2011–2012 | Edmonton Oilers | NHL | 14 | 3 | 0 | 3 | 8 | – | – | – | – | – |  |
|  | Oklahoma City Barons | AHL | 18 | 6 | 10 | 16 | 8 | – | – | – | – | – |
| 2012–2013 | EV Zug | NLA | 48 | 17 | 52 | 69 | 40 | 12 | 2 | 4 | 6 | 12 |
| 2013–2014 | Edmonton Oilers | NHL | 1 | 0 | 0 | 0 | 0 | – | – | – | – | – |  |
|  | Oklahoma City Barons | AHL | 28 | 14 | 15 | 29 | 14 | – | – | – | – | – |
|  | Buffalo Sabres | NHL | 13 | 0 | 2 | 2 | 6 | – | – | – | – | – |
|  | Luleå HF | SHL | 5 | 1 | 3 | 4 | 0 | 6 | 2 | 3 | 5 | 0 |
| 2014–2015 | Jokerit | KHL | 60 | 16 | 31 | 47 | 26 | 10 | 3 | 6 | 9 | 12 |
| 2015–2016 | Salavat Julajev Ufa | KHL | 60 | 18 | 39 | 57 | 40 | 19 | 5 | 11 | 16 | 20 | MM | 8 | 0 | 6 | 6 | 2 |
| 2016–2017 | Salavat Julajev Ufa | KHL | 55 | 14 | 42 | 56 | 38 | 5 | 1 | 3 | 4 | 2 | MM | 5 | 2 | 0 | 2 | 2 |
| 2017–2018 | Salavat Julajev Ufa | KHL | 55 | 16 | 39 | 55 | 60 | 14 | 4 | 13 | 17 | 33 | OK | 4 | 0 | 7 | 7 | 0 |
| 2018–2019 | Salavat Julajev Ufa | KHL | 56 | 10 | 39 | 49 | 28 | 17 | 4 | 14 | 18 | 16 |
| 2019–2020 | Salavat Julajev Ufa | KHL | 59 | 12 | 42 | 54 | 36 | 6 | 1 | 11 | 12 | 0 |
| 2020–2021 | Genève-Servette HC | NLA | 49 | 22 | 39 | 61 | 55 | 10 | 1 | 9 | 10 | 10 |
| 2021–2022 | Luleå HF | SHL | 52 | 21 | 37 | 58 | 32 | 17 | 4 | 13 | 17 | 10 |
| 2022–2023 | Genève-Servette HC | NLA | 52 | 16 | 40 | 56 | 40 | 18 | 6 | 6 | 12 | 16 |
| 7 kautta | yhteensä | KHL | 401 | 106 | 247 | 353 | 262 | 75 | 18 | 58 | 76 | 87 |
| 6 kautta | yhteensä | Elitserien/SHL | 234 | 64 | 103 | 167 | 186 | 35 | 7 | 21 | 28 | 16 |
| 3 kautta | yhteensä | NLA | 149 | 55 | 131 | 186 | 135 | 40 | 9 | 19 | 28 | 38 |
| 3 kautta | yhteensä | NHL | 79 | 8 | 24 | 32 | 40 | – | – | – | – | – |
| 3 kautta | yhteensä | AHL | 74 | 34 | 42 | 76 | 54 | 6 | 1 | 2 | 3 | 4 |

Lähteet
-------

* Linus Omark *Elite Prospects*. Everysport Media Group AB.  (englanniksi)
* Linus Omark Eurohockey-sivustolla (englanniksi)
* Linus Omark The Internet Hockey Databasessa (englanniksi)

### Viitteet

1. 1 2  Ruotsalaiskaksikolla yhteyksiä Suomeen *Jokerit.com*.  Arkistoitu 25.12.2019. Viitattu 25.12.2019.
2. ↑  2007–08 Lulea HF roster and statistics *hockeydb.com*. Viitattu 29.8.2012. (englanniksi)
3. ↑  2008–09 Lulea HF roster and statistics *hockeydb.com*. Viitattu 29.8.2012. (englanniksi)
4. ↑  Elitserienin pistepörssi runkosarjakaudella 2008–2009 *Hockeyligan.se*.  Arkistoitu 31.1.2013. Viitattu 29.8.2012.
5. ↑  Omark signs deal to play with Moscow Dynamo *TSN.ca*.  8.4.2009. Viitattu 29.8.2012. (englanniksi)
6. ↑  Omark signs Entry Level Contract *oilers.nhl.com*.  5.4.2010. Viitattu 25.8.2010. (englanniksi)
7. ↑  McCurdy, Bruce: Linus Omark finally gets the call *Edmonton Journal*.  5.3.2012.  Arkistoitu 25.5.2012. Viitattu 29.8.2012. (englanniksi)
8. ↑  Ireland, Joanne: Oilers’ Linus Omark ready to earn spot in lineup *National Post*.  10.3.2012. Viitattu 29.8.2012. (englanniksi)
9. ↑  Winther, Ola: Omark klar för spel i Zug *Hockeysverige.se*.  29.8.2012. Viitattu 29.8.2012. (ruotsiksi)
10. ↑  Swiss-A 2012–13 League Leaders *hockeydb.com*. Viitattu 23.12.2013. (englanniksi)
11. ↑  Van Diest, Derek: Edmonton Oilers sign hot-and-cold Linus Omark to a one-year contract *Edmonton Sun*.  27.8.2013. Viitattu 23.12.2013. (englanniksi)
12. ↑  Sabres get Linus Omark from Oilers for draft pick *NHL.com*.  19.12.2013. Viitattu 23.12.2013. (englanniksi)
13. ↑  Sabres terminate contract of forward Linus Omark *TSN.ca*.  18.2.2014. Viitattu 1.4.2014. (englanniksi)
14. ↑  Jokerit julkisti kaksi kovan luokan pelaajasopimusta *Jatkoaika.com*.  1.4.2014. Viitattu 1.4.2014.
15. ↑  Omarkin sopimus purettu *MTV.fi*.  22.2.2015.  Arkistoitu 22.2.2015. Viitattu 2.5.2015.
16. ↑  Omarkin sopimus purettu *Jokerit.com*.  29.4.2015.  Arkistoitu 1.5.2015. Viitattu 2.5.2015.
17. ↑  Broström, Oscar: Klart: Här är Linus Omarks nya klubb *Expressen.se*.  2.5.2015. Viitattu 2.5.2015. (ruotsiksi)
18. ↑  Jääkiekon maailmanmestaruuskilpailujen 2009 pistepörssi *IIHF.com*
19. ↑  Ruotsin sisäinen pistepörssi jääkiekon maailmanmestaruuskilpailuissa 2010 *IIHF.com*